Εικόνα που περιέχει κείμενο, γραμματοσειρά, γραφικά, λογότυπο

Περιγραφή που δημιουργήθηκε αυτόματα

ΠΕΡΙΟΔΙΚΟ & ΕΚΔΟΣΕΙΣ

Ζωοδόχου πηγής 8-10, 10678 Αθήνα, τηλ: 2103807206

www.metronomos.gr e-mail: metro-no@otenet.gr

**Ανδρεάνα Σαπρίκη**

**Εκμαγείο**

ISBN: 978-618-5748-59-3 σελίδες: 40 μέγεθος: 14x21εκ

Κυκλοφόρησε από τις εκδόσεις Μετρονόμος η ποιητική συλλογή της Ανδρεάνας Σαπρίκη «Εκμαγείο». Τα ποιήματα της συλλογής «Εκμαγείο» συνθέτουν έναν εσωτερικό διάλογο, όπου η ευαισθησία συναντά την ωμή αλήθεια. Μέσα από λιτές και δυνατές εικόνες αποτυπώνονται συναισθήματα τα οποία αναδύονται μέσα από τις αντιφάσεις της ζωής. Με γλώσσα γεμάτη δύναμη και λεπτότητα το ύφος κινείται ανάμεσα στο λυρισμό και την προσωπική εξομολόγηση, ενώ συχνά συνομιλεί με τον μύθο, αναζητώντας διαχρονικές αλήθειες και υπαρξιακές διαδρομές. Αυτή η σύζευξη του μύθου με τον εσωτερικό κόσμο αγγίζει τη βαθύτερη πλευρά του αναγνώστη.

\*\*\*

ΕΚΜΑΓΕΙΟ

Το σπίτι ολόκληρο

πνιγμένο στους καθρέφτες

κι εσύ να τρέμεις

το είδωλό σου ν’ αντικρίσεις

·

κι όταν τα καταφέρνεις

κουράγιο να βρεις

και στον καθρέφτη μπρος

με σθένος να σταθείς

κάποιον άλλον απέναντι κοιτάς

κι αναρωτιέσαι

άραγε ποιος να ’ναι;

Καθώς

κι εσύ ο ίδιος φαίνεται

πως ξέχασες

ποιανού το εκμαγείο φόρεσες

σαν ξύπνησες.

\*\*\*

Η Ανδρεάνα Σαπρίκη γεννήθηκε στην Άρτα, είναι πτυχιούχος Φυσικής Αγωγής και Αθλητισμού και μεταπτυχιακή φοιτήτρια του προγράμματος Δημιουργικής Γραφής στο Ελληνικό Ανοικτό Πανεπιστήμιο. Εργάζεται ως εκπαιδευτικός και παράλληλα ασχολείται με τη συγγραφή.

Από τον Ιούλιο του 2015 είναι μέλος της Ένωσης Σεναριογράφων Ελλάδος. Το 2011 βραβεύεται στο London Greek Film Festival για την ταινία *Sleepwalker*, όπου συμμετέχει στο σενάριο, και το 2013 με το βραβείο καλύτερου σεναρίου για την ταινία μικρού μήκους *The promise*. Το 2016 κυκλοφορεί το μυθιστόρημά της *Οι Τρόφιμοι*. Την περίοδο 2018-2019 εργάζεται ως σεναριογράφος στη σειρά ντοκιμαντέρ *Από το Μικρό στο Μεγάλο* που προβάλλεται από το κανάλι της Βουλής. Τον Νοέμβριο του 2022 συμμετέχει στην Εορταστική Έκδοση της Ένωσης Σεναριογράφων Ελλάδος *Πέραν του Σεναρίου*. Έχει βραβευτεί με το καλύτερο σενάριο μικρού μήκους για το έργο Dorothy στο 1ο Διεθνές Φεστιβάλ Κινηματογράφου Επιδαύρου 2022. Για το ίδιο έργο βραβεύεται και στο London Greek Film Festival.

Έχουν δημοσιευτεί τα διηγήματά της *Οι Αγνοούμενοι*, *Αpheresis*, *Lovebird*, *Άφιξις*, *Gymnopedie Νο.1* και *Αλπική ζώνη* στην ιστοσελίδα του Artscript, καθώς και το διήγημά της *Σολάνζ* στο περιοδικό Λογοτεχνικό Δελτίο του Φιλολογικού Ομίλου Ελλάδος. Έχει συμμετάσχει με δύο δοκίμιά της για τον κινηματογράφο και τα εικαστικά στον ετήσιο τόμο Παράθυρο στην Τέχνη από τις εκδόσεις Γράφημα 2023 και 2024 αντίστοιχα.

Το Εκμαγείο είναι η πρώτη της ποιητική συλλογή.